ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ՄԱՐՏԻ 8-Ի` ԿԱՆԱՆՑ ՄԻՋԱԶԳԱՅԻՆ ՕՐՎԱ ԱՌԹԻՎ

Սիրելի՛ կանայք, մայրեր, քույրեր, դուստրեր

Այսօր գարնանային ամենագեղեցիկ ու հիասքանչ տոնն է՝ Կանանց միջազգային օրը, ինչի առթիվ ջերմորեն շնորհավորում եմ բոլորիդ, մաղթում արևոտ ու վառ տրամադրություն։

Գարնանամուտի այս սիրված ու սպասված տոնը լավ առիթ է ընդգծելու կնոջ առաքելությունը ինչպես ընտանիքում, այնպես էլ աշխատանքային գործունեության մեջ։

Հայ կինը մշտապես եղել է ընտանիքի ամուր հիմնասյունը, ինչպես նաև կարևոր դերակատարություն է ունեցել մեր անկախ պետականության կերտման գործում, ամենատարբեր ու պատասխանատու բնագավառներում, սերունդներ կրթելու և դաստիարակելու պատվավոր գործընթացում: Իսկ հարկ եղած դեպքում նաև զենք է վերցրել ու պաշտպանել հայրենի հողը։

Խոնարհումս և երախտիքս բոլոր հերոսածին մայրերին, հանուն հայրենիքի կյանքը նահատակած բոլոր կանանց և աղջիկներին:

Այսօր առավել քան երբևէ կարևորվում է կնոջ դերը նաև հասարակական-քաղաքական կյանքի ամենատարբեր ոլորտներում։ Ուրախ եմ, որ մեր կողքին ապրում ու արարում են ուժեղ ու զարգացած կանայք, ովքեր իրեն նվիրված ու պատասխանատու աշխատանքով շարունակում են մեծ դերակատարություն ունենալ հարազատ համայնքի ու երկրի շենացման շնորհակալ գործում:

Սիրելի՛ կանայք, մայրեր, աղջիկներ, դուստրեր, թող իրականություն դառնան ձեր բոլոր նվիրական իղձերն ու ցանկությունները, թող ձեզ ուղեկցեն միայն դրական ու բարի հույզերը, պայծառ օրերը և բարության մթնոլորտը:

Ձեզ անսպառ գարուններ, երջանկություն, զվարթ տրամադրություն ու հավերժ չխամրող կանացիություն եմ մաղթում և ամենակարևորը՝ միշտ ժպտացեք։

Շնորհավոր Մարտի 8։